చంద్రబాబులా.. రానా మారారిలా..!
మేకింగ్ వీడియోను విడుదల చేసిన చిత్రబృందం
హైదరాబాద్‌: ‘యన్‌టిఆర్‌’ బయోపిక్‌లోని రెండో భాగమైన ‘మహానాయకుడు’ చిత్రం శుక్రవారం ప్రేక్షకుల ముందుకు రాబోతోంది. ఈ సందర్భంగా చిత్రబృందం సినిమాకు సంబంధించిన ఆసక్తికరమైన మేకింగ్‌ వీడియోలను, ప్రోమోలను విడుదల చేస్తూ అభిమానుల్లో అంచనాలను పెంచేస్తోంది. ఇటీవల సినిమాకు సంబంధించిన ఎమోషనల్‌ ప్రోమో పేరిట ఓ వీడియోను విడుదల చేసిన చిత్రబృందం.. తాజాగా సినిమాలో రానా పాత్రకు సంబంధించిన మేకింగ్‌ వీడియోను అభిమానులతో పంచుకుంది.
క్రిష్‌ జాగర్లమూడి దర్శకత్వం వహించిన ఈ చిత్రంలో రానా.. ఎన్టీఆర్‌ అల్లుడు, ఆంధ్రప్రదేశ్‌ ముఖ్యమంత్రి నారా చంద్రబాబు నాయుడు పాత్రలో నటించారు. సినిమా కోసం రానా.. చంద్రబాబులా ఎలా మారారు? ఎలాంటి మేకప్‌ వేశారు? తదితర విషయాలను ఈ వీడియోలో చూపించారు. రానా.. చంద్రబాబులా మారడానికి ఆయన తండ్రి, ప్రముఖ నిర్మాత సురేశ్‌బాబు కూడా మేకప్‌ విషయంలో సాయం చేశారు. చంద్రబాబు మేనరిజాన్ని రానా అనుకరిస్తున్నట్లు కనిపించారు. ‘మహానాయకుడు’లో రానా పాత్రే కీలకమని చిత్రబృందం మొదటి నుంచి చెప్తూ వస్తోంది.